Politiet melder om en våd sankthansaften, hvor blandt andet en 37-årig mand fra Fjerritslevegnen kørte galt i en ordentlig brandert.

Sankthansaften var på flere måder en våd fornøjelse. Mens nogle fik vand oppefra, var der også en del, der fik våde varer indenbords. Nordjyllands Politi melder generelt om en rolig fredag aften og nat, men vagtchef Poul Badsberg fortæller, at politiet natten igennem har haft småsager med berusede folk i nattelivet. Der var dog ifølge vagtchefen ikke usædvanligt meget at se til. Udover berusede folk og lidt uorden i nattelivet, var der også flere spritbilister i det nordjyske natten til lørdag. En af dem var en 37-årig mand fra Fjerritslevområdet, som har tilbragt natten i detentionen, fordi han var alt for beruset til at kunne afhøres i nat. Den 37-årige kørte, i det som vagtchefen betegner som "en ordentligt brandert", galt ved 4-tiden på Bygholmvejlevej ved Fjerritslev. Han kørte i grøften og ramte et elskab, men han kom ikke til skade ved uheldet. Spritbilisten stak af fra stedet med blev fundet af en patrulje og taget med på politistationen, hvor han altså tilbragte natten, inden han lørdag morgen kunne afhøres.